《齐天乐 丁卯上元寄姊》
清代·谈印梅

上元灯火千门夜，殊方又还轻度。帖写宜春，歌裁如意，聊遣新年情绪。

高堂宴处，记银烛金炉，瑞烟成雾。斗叶催花，漏分犹试太平鼓。

乡园重值此节，别来多少事，三径非故。旧日帘栊，今宵月色，知映何人眉妩。

天涯荆树。料忆远凭栏，几回凝伫。为报平安，好风传尺素。

作者简介：谈印梅，字湘卿，归安人。谈学庭次女，南河主簿孙亭昆均室。诗学得孙秋士先生指授，与姊印莲、夫族姑佩芬称归安三女史，有《菱湖三女史集》合刻。